khistorydata/jeongjo-sjw-relations huggingface dataset:
정조 2년 · 목
敎曰。寡人承 列祖丕緖。夙夜寅畏。如履淵氷者。三年于兹。我 英宗大王袝制已訖。儀文卽吉。迺以袞冕鍾鼓。祗謁 太廟。受群臣朝賀。斯禮也。　先王之禮也。惟予小子。踐 先王之位。莅 先王之民。敢不以　先王之心爲心。　先王之政爲政。克追我 先王之志事。當玆一初訪落之會。君臣上下。宜勉交修之道。乃誕誥于大庭。目凡有四。曰民產也。曰人材也。曰戎政也。曰財用也。經曰。凡厥正人。旣富方穀。制民產。必自經界始。上古井田之法。尙矣。惟是名田一事。最爲近古。秦漢以來。未嘗行之。至于我東。壤地褊小。而山谿居多。井界難設。而豪右竝吞。自在 祖宗盛際。均田量田之議。格而不行。蓋以習俗難更。群囂噂畓也。噫民之食。惟在於服勤稼穡。而人不能各有其田。雖欲致力。烏可得乎。工商末務也。民賴以裕衣食。則猶爲利用厚生之資。而以言乎川澤之利。濱海之地。數罟不八。非欲以時也。乃民力渴而國稅重也。且東南之產。多歸遼渤者。地理有所變遷而然歟。以言乎樵採之業。昔之蓊蔚者。今焉濯濯。是知非宮房之橫占。則衙門之攘奪也。彼滌釜而待火者。艱辛氷雪之中。所得亦幾何哉。以言乎紡績之工。十指之所出。盡輸於縣官。以言乎盎甁之貯。百畝之所遺。不及於寡婦。噫按道守土之臣。旣不能盡己之責。以綏民志。從以貪墨之吏。舞文射利。椎膚剝髓。人不聊生。簽及乳臭。孩提不免。徵彼枯骨。比黨皆困。若其武斷鄕里。殘虐愚氓者。殆有甚於江東之三害。凡厥弊端。難以毛擧。以備例之事言之。司設常平。倉置濟民。使名討捕。秋熟而頒分等之式。各盡而下停捧之令。又歲歉移粟。遇慶蠲租者。所以備水旱也。所以警盜賊也。所以救民飢也。所以共民樂。斯皆小惠也。安有制民產之可言乎。欲懋本也。豈無其道也。故曰。雖一命之士。苟存心於愛物。於人必有所濟。不其然歟。經曰。藹藹之多吉士。成人材。必自敎育始。太上賓興。其次鄕擧里選。降及隋唐。專尙科制。至于我東。　聖神相承。儒賢輩出。時則有廊廟之材。有干城之材。有方岳之材。以至百執事。而皆任其材。朝有彙征之美。野無遺逸之嘆。人材之興。於斯爲盛。噫作成之方。惟養與敎。而不能養有素敎有方。旣蔑德藝之訓迪。但有科目之取捨。以言乎考試。朝廷每擬考官。考官輒欺士子。上下之不孚如此。尙安望搜羅英俊。爲國需用乎。賢關首善之地。未聞通經之譽。庠試培養之本。徒致尙文之歸。厖俗益渝。鴻匠不出。而至乎武科也醫科也譯科也。陰陽律歷之科也。弊則皆然。同襲一轍。以言乎銓選。鑑別之智不明。僥倖之門大開。黜陟則不循考續。注擬則未見爲官。淸顯之銜。昉於何代。而卿相之媒進有堦。地閥之用。大是無義。而寒俊之致身無路。敎選之方。若是乖舛。雖欲致治。不亦左乎。以備例之事言之。循資之法。所以防濫也。甄敍之規。所以疏滯也。廉節之褒。及其子孫。貪墨之懲。至於沒齒。政府擧方伯之才。藩臣薦遺逸之士。而斯皆末節也。安有成人材之可言乎。欲懋本也。豈無其道也。故曰。周王壽考。遐不作人。不其然歟。經曰重門擊柝。以待暴客。詰戎政。必自制置始。成周之兵。籍於司徒。屬於司馬。兵以寓農者也。漢之南北軍。唐之十六衛。宋之東西班。　皇朝之十二衙。互有長短之別。而於是兵農分焉。至于我東。文治立國。武略亦備。府兵而爲三軍。三軍而爲五衛。內置總管。外設鎭管。各有統領。兵民爲一。官無廩餼之費。軍有精銳之稱。雖懲麗末之弊。亦倣周初之法也。是以守則固。攻則克。龍蛇以後。始有訓局。自是分軍之制作。而五衛廢矣。重以募兵而設營。分部而設局。又有割總畿輔之卒。或稱兵使。或稱大將者。俱皆措置䌓氄。沿革無常。其他梱外節度之制。殽雜而無紀。視內尤倍蓰。以言乎制勝之略。將無虎桓之威。卒有烏合之慮。三軍分屬於五營。五營各專其一軍。不幾近於家兵之弊。多門之患歟。以言乎鍊習之方。鞱略孫吳之書。束之高閣。場操水操之式。便同兒戲。蓋由戚法出而古制懷。所謂禦倭之方。猶不能盡其道。況四境陰雨之備乎。以言乎軍籍。閑丁日縮。以言乎馬政。畜牧不蕃。以言乎養兵之道。布餉設保。立法未始不密。而流弊至於加斂。擧一國財賦之半。作一尾閭之所。萬有一邊塵有警。羽檄旁午。則以此制置。雖使古之名將。受梱外之寄。不可展其謀略也審矣。眞所謂本之不正。而末不可救也。以備例之事言之。日省月試。所以講習也。厚賞薄罰。所以激勵也。踐更。所以均勞逸也犒士。所以同甘苦也。營各有帥。而大臣領之。文士佐之。以至小大營鎭。互置文武。各相維制。而斯其大略也。安有誥戎政之可言乎。欲懋本也。豈無其道也。故曰。君子有不戰。戰必勝。不其然歟。經曰。量入而爲出。裕財用。必自蓄積始。夏有貢。殷有助。周有徹。漢有三十之稅。唐有租庸之法。代各異制。而皆是益下之政。至于我東。任土辨壤。厥等有三。而錯貢於賦。貢賦爲均。此所以國有常儲。人樂其業者也。挽近以來。經用漸廣。公私俱困。斂財之方。旣無遺利。耗財之道。殆難勝計。以言乎帑儲。一歲之八。不能當一歲之出。冗官宂兵之食。十居七八。從而各設官府。分總錢穀。版曹不得專出入之數。惠局無以管小大之供。害在襲謬。弊痼因循。以言乎倉廩。平糴和糶。制非不美。而沿襲旣久。故意寢失。歛散乖當。法弊爲貪。內而京司。外而列邑。不正之目。無稽之名。不知其幾矣。計則出於足食。而民反受勵。弊漸滋於肥己。而吏因爲奸。如是而雖日罪逋吏。日督窮民。其何益乎。以言乎征榷。關市不征。澤梁無禁者。聖王所以與民共之之意也。今則漁船有丈尺之稅。鹽盆定大小之徵。銅鐵銀鉛。皆有其斂。以至於民結身布。無不征之利。無不榷之事。此由減市充代之故。而 先王之意。亦豈得已而然哉。是以 先王嘗有言曰。均役一事。卽予事業。而猶未知允合於人情。當觀幹事臣子孫之興替。以驗其善不善也。大哉 聖人之言也。惟寡人。但當遵而勿失。是所謂欲罷不能者也。以備例之事言之。月有會計。歲而勘簿。所以防尾閭也。罷宮稅減貢名。所以懋節省也。斯皆細務也。安有裕財用之可言乎。欲懋本也。豈無其道也。故生財有大道。生之者衆。食之者寡。爲之者疾。用之者紓。財恒足矣。不其然歟。大抵總而言之。目今之弊。不一而足。譬如大病之人。眞元虛矣。血脈閼矣。癭瘤出矣。紀綱紊亂。堂陛不尊也。言路杜塞。鯁魚無聞也。亂逆層生。義理益晦也。何莫非危厲之症。迫在朝夕。而今之所以特擧四目者。誠以邦本不可不固也。固本在民。養民在食。食足則可敎。旣敎矣。又必警衛之助益之。此保邦之大本也。於戲。試看今日之國事。以爲更張可乎。以爲因循可乎。大廈之傾。一木難支。百川之決。片葦難抗。三代之制。雖難遽復。少康之治。亦無其期。未諳對症之劑。實昧下手之方。豈謂之以有意而莫遂也。亦豈諉之以不爲而非不能也。言念到此。寡人之心。良云慽矣。然玆皆寡人之志未立。寡人之學未就。苟執其咎。亶在一人。噫王言宜簡。而若是諄複不知止者。欲道其詳。語不得不煩也。其所以講究 先王之大道。修汶　先王之舊章。毋負我 先王付畀之責者。深有望於共理庶明之人。咨爾在廷群僚。倘不以寡人之敎。視爲空言憂國。以向所稱懋實之方。啓迪予寡人也歟。又敎曰。朝參時傳敎。自政院謄書一通。頒布中外。
정조 2년 · 강
飭守令初仕之擇。
정조 2년 · 목
領議政金尙喆啓言。今日朝參。卽聖上嗣服後初行者。特下大誥。罔非出於用人才固邦本之至意。若其承奉對揚之責。尤在兩銓之臣。顧今大政不遠。而守令初仕之擇。最爲實政。請申飭吏兵曹。從之。
정조 2년 · 강
推前後銓堂金鍾秀李重祜。
정조 2년 · 목
左議政鄭存謙啓言。昨年歲首。以諸道薦人。特降絲綸。搜訪寒俊。而至若嶺南。尤可着意登聞之意。申申下敎。則在銓曹對揚之道。固宜次第錄用。而嶺南只擧一人。他道所薦。銓曹初不一試。此豈所以仰體無方之道哉。前後銓堂。一竝推考。大政當前。請另加檢用之意申飭。從之。
정조 2년 · 강
飭三館參上疏通之政。
정조 2년 · 목
右議政徐命善啓言。三館參上之積滯。誠可悶矣。登科多年。未沾寸祿者。指不勝屈。古有出縣監入典籍之說。而今乃不然者。誠以銓曹之臣。不能振拔收用之致也。請更加另飭。務盡疏通之政。從之。
정조 2년 · 목
領議政金尙喆啓言。鴻臚得人。最關朝儀。各別擇取之意。另飭銓曹。聞取才時。吏禮判例爲開坐。而禮曹則判書同參。有所難便。請令次堂擧行。從之。
정조 2년 · 강
命大小邦禮謄版。作爲一統册子。
정조 2년 · 목
禮曹判書李景祜啓言。本曹以掌禮之地。大小邦禮。無不考例撰輯。從前謄錄。收聚彙分。作爲一統册子。則可作日後憑信之文故敢達矣。予詢大臣。領議政金尙喆曰。首堂雖當主管。若其裒輯彙分。卽今參判參議。俱必善爲。趁此責成誠好矣。從之。
정조 2년 · 강
命束伍軍懈弛。使道帥臣釐正。
정조 2년 · 목
知事具善復啓言。京外軍政。豈無祡弊端。而至於外方束伍。則尤爲懈弛。名以團束。而無足可恃者久矣。大更張猝難輕議。而若使各道道帥臣。盡心釐正。則似有實效。請嚴飭擧行之意分付。從之。
정조 2년 · 강
兵曹判書李徽之啓請衆瘼下詢大臣講磨。賜批。
정조 2년 · 목
徽之啓言。顧今百務。無不受害。聖明有此懇惻之敎。許多衆瘼。不可一時釐革。而無所捄正之事。則不過爲紙上空言。臣謂下詢大臣。講究最急。可以先行之事。及今變通。繼此而今日行一政祛一弊。明日行一政祛一弊。如是講磨。以期實惠下究。治化大行。敎以。所奏甚是。當訪詢矣。
정조 2년 · 강
命官敎釐正之法申明擧行。
정조 2년 · 목
吏曹判書李重祜啓言。向來雜職官敎。釐正頒布矣。取考法典。則參上不得越三階。參下不得越二階。而雜職不拘參上參下。以取才高下。陛降付職。限六朔而遞。計考加階。旣無可論。今若守越階之法。則取才之規。將不得行。此爲大段掣礙之端矣。雜職則毋論高下。隨品授階。恐似得宜。而正職亦有掣礙之端。參上參下。仕滿又加階。卽是法文也。參奉奉事。如無右仕。則雖未滿朔。不拘陞遷。而旣陞直長之後。則拘於越三階。將不得序陞。至於承傳陞六及三十朔窠。尤爲難處。此亦限出六隨職加階。俾開進途。而陞六後。則請計考陞加之法。申明擧行。從之。
정조 2년 · 강
命鴻臚參下窠。銓曹草記變通。
정조 2년 · 목
吏曹判書李重祜啓言。近來臚唱。全不成樣。僅爲御前唱者。不過數人。今番都政。元出六及承傳出六。將有多窠。而大抵唱才。漸不如前。恐難一一得人。聞參上前銜中。多有善唱者云。參下十二窠中。除出二窠。屬之參上。而曾經贊儀以下。竝許取才。以高等差除。則在渠輩爲激勸。在臚唱亦有效矣。予詢大臣。領議政金尙喆曰。若於參下限滿之中。或有難捨者。則仍以陞六任使。贊儀以下。有宿工者。一體取才。變作參上窠甄用。則似爲疏滯之道。而此非永爲定式者。自銓曹隨時裁稟而處之。恐似得宜矣。敎以。所奏是矣。從長令吏曹草記變通。
정조 2년 · 강
命忠淸監司徐有隣推考。冒法之土豪及關東營裨橫斂。竝令道臣。嚴査啓聞。
정조 2년 · 목
行司直鄭弘淳啓言。均稅以後。各道漁箭漁基之屬。一竝付之海民。俾應公稅。或有土豪冒犯者。輒焚其券而重其罪矣。昨冬庇仁縣浦民等。以權姓兩班。憑藉庚午以前私券。海島數十里之內。盡皆管領責稅。前後橫歛。殆過千有餘兩爲言。故發關諸道。査實嚴處。而浦民又於今春來訴。故更爲發關。使之査報。而今至半年。竝無皁白。則海民何處訴冤。土豪何以懲戢。請該道臣推考。嚴査狀聞後稟處。從之。敎以。眞所謂弊上生弊。藉其均役前文券。侵虐小民。然則小民責稅於公。被侵於私。冒法之土豪。已甚無狀。而本道監司守令。俱難免重責。自本廳措辭嚴關。從實狀聞。又啓言。春間關東伯之論罷歙谷前縣令朴仁榮。固慮其有甚委折。及見其供辭。則本廳稅納之外。監營裨將之兩年橫歛。各爲四百餘兩云。營裨摘奸。當察海民之隱漏。官吏之作奸。而中間隱匿。蔑法作奸。反出其手。事之駭然。莫此爲甚。不可不嚴處。而此事現發。旣因守令之供。則直爲論勘。亦關事面。請竝令道臣。嚴査啓聞後處之。從之。
정조 2년 · 강
命忠義衛李熻所陳。廟堂稟處。
정조 2년 · 목
忠義衛李熻所懷。伏以殿下俯詢所懷。至及於如臣微賤之身。臣敢以在鄕時。目擊三件事仰陳矣。一曰戎政。二曰田政。三曰契坊也。臣習見戎政之弊。弓劍之朽鈍。器械之壞傷。猶屬第二件事。最是馬兵之有馬者。不過十之二三。每當赴操之時。或借或貰。僅僅挨過。脫有緩急。則其將借貰。如赴操時耶。此實行不得。終於狼狽而已。欲求此弊。惟在選富民爲馬兵。而騎步之軍。均是良丁。則揀其稍實者。換哨作隊。自當人人立馬。可無苟艱之患矣。且以田政言之。近來生齒漸䌓。謀食愈艱。皆欲起墾陳土。而一墾之後。年年徵稅。雖更廢棄。無路頉卜。輒有白徵之冤。甚至隣族相侵之境。此所以不敢爲犯耕陳田之計。此後申明隨起隨稅之法。則公私恐爲俱利矣。所謂契坊之弊。則富民締結官吏。出物和同。以爲圖免軍役之妙方。貧民則不與此中。故凡干徭役。專使此輩當之。種種流亡。專流於此。今使各道各邑。査括此弊。所謂契坊名目。一切罷之。通融於諸般雜役。則庶無殘戶偏酷之害。而均蒙一視之澤矣。敎以。令廟堂稟處。
정조 2년 · 강
司諫張淀等避嫌乞遞。賜批。持平林道浩趙武範。正言李延年徐有錬。
정조 2년 · 목
避嫌略曰。臣於再昨。伏見禮曹草記之批。有展拜時。百官勿參之批。及聞催促之命。始乃趨進。聞有遞差禁推之命。追聞喉院往復之言。則此出於飭敎。初非成命云。然則臣等經先出去。與不參扈班。而擧措顚錯。悚惶已極。而且臣等日昨所承再啓後傳敎。又是不勝悚惶。臣等只知合辭之不得請。則不可止。故不顧日勢之已暮。門限之已過。而以有違常格。至有承宣問備之擧。此又臣等難安之端。而昨日召牌。欲爲引遞矣。喉司以門限不爲捧納。自致夜深。合辭姑停。溺職之罪。於是尤大。以此以彼。何敢晏然於臺次乎。請命遞斥臣等之職。批以。勿辭。亦勿退待。
정조 2년 · 강
玉堂陳勉。賜批。校理李謙彬朴天衡。副校理鄭宇淳。修撰李儒慶。副修撰宋煥億。
정조 2년 · 목
謙彬等啓言。昔在 先朝節用愛民。凡諸營達之事。一切不擧。五十年間闕內宮殿。不改一椽。而殿下卽阼以來。土木之役。無歲無之。其中亦豈無不得已之事。而惟彼愚民何知。必將以殿下謂好土木之事。豈不大可悶乎。當此財竭民窮之時。以有限之財。供無窮之用。財安得不竭。民安得不窮。顧今救弊之道。莫先於自上躬率。凡百糜費之事。務從樽節儉約。則風行草偃之化。可以翹足而待也。批以。所奏切實。當留意矣。又啓言。殿下每而人才之渺然。屢發中朝之歎。誠心求之。則雖今世而獨豈無賢才乎。山林宿德之士。不爲不多。而殿下徒以虛禮縻之。尊之以爵祿。假之以恩遇。前後旌招。非不勤矣。而終不能致之於朝廷之上。此殿下有求賢之名。無好賢之實也。務積誠意。備禮招徠。則豈不感激誠禮。賁然來思乎。惟願別降恩諭。至誠招致。則其於啓沃君心。扶護世道。必有裨益矣。批以。所陳甚是。亦當留意矣。
정조 2년 · 강
玉堂啓請兩司諸臣。竝施譴削之典。賜批。校理李謙彬朴天衡。副校理鄭宇淳。修撰李儒慶。副修撰宋煥億。
정조 2년 · 목
謙彬等啓言。日昨兩司諸臣。誤聽傳說。不見文跡。遽然退出。已極顚倒。而旣知其誤聽之後。則宜卽詣臺合辭。而强引不當引之嫌。連事違召。使吳重合辭。連日闕啓。及其登筵。亦多做錯。臣等謂兩司諸臣。幷施譴削之典宜矣。批以。此不過生疏之致。何必以此輕遞臺諫乎。
정조 2년 · 강
大司憲金熤疏辭新除憲長之任。賜例批。
정조 2년 · 강
右尹宋德相從縣道疏辭陞秩。賜批。
정조 2년 · 목
批以。予之招徠之意。非不摯矣。遐志莫可挽回。敦勉徒涉煩複。良切歉愧。大抵今之山林之士。猶古之山林之士也。古之山林之士。始雖高尙。而末乃幡然。可知非無意於當世之務也。然則奈之何在昔晟時。有彙征之美。而獨於今日。不欲造朝贊治乎。靜焉思惟。蓋由予求賢之誠。不若招賢之禮也。方此自訟。此際卿疏來上。辭以陞秩。巽讓甚懇。予不可不更布一語。以效古帝王徵辟之義也。凡官人之道。豈有科目與山林之別也。朝廷之官爵。卽天爵也。上不可輕授。下不可輕受。上所以授之者。欲其用之也。下所以受之者。亦欲其行之也。予之授卿以亞卿之秩者。意在欲用卿也。卿獨不欲行是職者。視予致禮勤招之本意。能不虛徐乎。且念當今旌招之列。卿爲首居。則予之所望於卿者。別有存焉。卿若幡然先進。林樊讀書之人。亦當勉回初志。思欲進身。是卿一人進。而山林之士皆進。此予之所望也。噫予雖造道未邃。豈徒事於振耀四方之瞻聆。而有是縻卿以爵之擧也。卿以先正文正公之孫。其所願忠國家之誠。宜其自倍於他人。尤豈忍一味退遜。以不出爲秉執之義乎。不憚張皇。復敍心曲如此。卿其念予至意。卽速登途。勿負予如渴之望焉。仍命遣史官傳諭。
정조 2년 · 강
大司諫徐有慶疏請龜柱等當律。仍乞遞。賜批。
정조 2년 · 목
疏略曰。伏念龜柱之元惡巨猾。相福言根之請。瑩中深文之斥。前後疏啓。畢陳情犯。今不必更事臚列。而決非王章之所可暫貸。亦乞深軫遠圖。竝置當律。不勝大幸。臣有憂慨於洪樂任處分。事關逆案。難顧私恩。且其發明之辭。旣無的證。援引之凶。亦不一問。數語臨訊。卽地白放。論以鞫體。參以輿情。安知無遺孼餘醜。藉此生心。更煽浮言者哉。以聖明。何不念及於此乎。臣姿本庸愚。識又蔑劣。夫豈有一分堪承之望。而此時薇垣之命。遽及於臣身。見今懲討方嚴。除非言議足以見孚者。不可以冒當此任也決矣。伏乞亟許鐫改。批以。所陳當留意。卿其勿辭察職。
정조 2년 · 강
大司成柳戇上疏。乞收備局提擧之命。賜批。
정조 2년 · 목
疏略曰。備局提擧之命。忽下於夢想之外。臣聞命驚惶。措躬無地。嗚呼臣所能。不出於耕野樵山。而文學事務。昧昧乎一無省識。非文學才猷足以經綸世務。則毋敢居此。況三品副提。尤何等淸要極選乎。批以。意欲用爾。爾其勿辭察職。
정조 2년 · 목
敎曰。副提調持加減交濟湯入侍。○予曰。卽見朴在源疏。則以調治內殿之病爲言。予非不欲醫治。而本病旣是難醫之症。則實無可爲之道。故不得已伏承 慈敎。將爲 宗社大計。而外人不識宮闈之事。有此進言。亦可悶也。國榮曰。前月 慈殿諺敎初下之日。臣等亦以醫藥調治之意仰奏。而及承聖敎。末乃知其難醫之症。在外之臣。安知其症候之如此乎。其所進言。亶出至誠。殊甚可嘉矣。予曰。頃日諸臺。旣被堂斥。以此將爲引嫌乎。國榮曰。被彈臺諫。豈有行公之理乎。予曰。山林疏批見之乎。國榮曰。誠意藹然。有足以感動堅確之志矣。予曰。前後敦召。非止一再。而避心莫回。造朝尙稽。故猶慮予誠之淺薄。玆敷心腹。如或幡然。則幸莫甚焉。而何可望也。國榮曰。若屢致誠禮。則似不當一味巽辭矣。
정조 2년 · 목
予曰。諸道雨澤狀啓。幾皆入來。而兩南及北道。尙未入來。未知得雨之多少。甚菀矣。國榮曰。兩南亦必均沾而無憂矣。
정조 2년 · 강
獻納朴在源上疏請調治坤殿患候。仍乞遞。賜批。
정조 2년 · 목
疏略曰。臣五月初二日賀儀時。獲叨末班。伏聞 慈殿所下諺敎。辭旨藹然懇到。　宗國之慮。靡不用極。在廷諸臣。固將奉承之不暇。而遽伏承玉度愆和。臣民之驚憂失望。當如何哉。臣未知坤殿目下患候。以何樣症祟。有妨誕育。而閭巷之間。年少婦人。病或積年成痼。懷妊無望者。善爲療治。投以當劑。旋得產育之神效者。比比有之。臣竊謂坤殿患候。雖云沈重。而詳其源委。審厥症恙。廣延良醫。慱施珍劑。則豈無可療之方乎。伏願殿下。時時躬診詳詢。出而晉接藥院諸臣。敎以某症如此。某候如此。爲汲汲調治之擧。決不容少緩也。仍伏念臣向聞老父病谻之報。蒼皇歸省。症形一向危若。時月內萬無離捨登途之望今此大論方張之際。身縻臺職。一味虛曠。臣罪於是乎大矣。乞遞臣職。批以。爾之所陳。予豈不念及於此。而非醫藥所治之症也。旣有 慈敎。宮闈之事。非爾所知。爾其勿辭。俟少間。從速上來察職。
정조 2년 · 강
命頒赦時。別歲抄同爲擧行。
정조 2년 · 목
因吏曹啓稟。有是命。
정조 2년 · 강
御熙政堂。行晝講。特進官金華鎭。同知李衍常。承旨金履素。玉堂李謙彬宋煥億。記事官鄭東浚徐龍輔金勉柱。宗臣安川君烓。武臣副護軍田見龍。
정조 2년 · 목
講論語。○謙彬煥億曰。今日兩司。姑不入來。未及以合辭仰達。而噫臣等之請出。非但三司。卽一國共公之憤。有不容少緩者也。伏願廓揮乾斷。亟允所請焉。敎以。昨已諭之。而予非不能決斷而然矣。
정조 2년 · 강
飭成籍時遺漏之弊。
정조 2년 · 목
判尹金華鎭啓言。籍法甚嚴。毋論男女。雖一二歲兒。無遺入錄。自是事目。而終不奉行。誠爲慨然。今以揀擇捧單事言之。年歲之或增或減。無以憑考覈實。只從該部有無。成册而收單。故方自本府。嚴飭各部。多般搜問。收納長單。而不卽自首。有所現發。則其家長之草記論罪。斷不可已矣。此後成籍時。修明舊典。男女兒童。竝皆入籍。勿爲遺漏犯罪之意。請出擧條。更加申飭。從之。
정조 2년 · 강
命北道孝烈表著人。道臣狀聞。
정조 2년 · 목
副修撰宋煥億啓言。臣纔自北道還來。有仰達矣。褒旋孝烈。有國之大政也。北方孝烈之人甚多。而道臣難於煩瀆。久未狀聞。人情多有抑鬱之歎。其在激勸之道。宜有申飭之擧矣。敎以。玉堂旣有所奏。以此出擧條。申飭本道。孝烈表著者狀聞可也。
정조 2년 · 강
命凶種之在六鎭者。竝移配絕島。
정조 2년 · 목
副修撰宋煥億啓言。六鎭卽邊方重地。而數年以來。凶逆緣坐。多散配於此地。其中載翰同生三人。皆配六鎭。蓋北方人心愚悍。與他道大異。凶孼逆種。日以怨國之言。誑惑邊民。往來綢繆。則實有來頭無窮之慮。臣謂凶種之在六鎭者。一竝移配絕島宜矣。從之。
정조 2년 · 강
遞大司諫徐有慶。
정조 2년 · 목
敎曰。同經筵所奏諫長本職。有情勢云。大司諫徐有慶改差。
정조 2년 · 목
吏批歲抄點下。敍用二人。蕩滌四十五人。給牒六人。減等三人。兵批歲抄點下。敍用三人。給牒三人。減等二人。敎曰。點下者及蕩滌書下者。竝捧傳旨。
정조 2년 · 목
敎曰。副提調持加減交濟湯入侍。○予曰。　王大妃殿氣候。入夏以後。長時欠安矣。自日前忽添暑感。症勢頗不輕。憂悶不可言。國榮曰。卽今症候諸節何如。予曰。有上氣頭疼之症。水剌不得善進矣。國榮曰。換節之時。例有此症候。問於醫官。議定湯劑似好矣。予曰。醫官如皆出去。自內局招來。議定湯劑後。夕入侍以奏可也。予曰。俄者畵講時。宋煥億。以載翰同生之發配六鎭事。有所慮患之奏。予亦以凶種之多配邊境。爲慮最深。此則移配絕島無妨矣。國榮曰。北道與彼邊。接境至近之處。且北俗愚頑。逆種輩以怨國之說。日聞於愚民。則誑惑人心。亦可慮也。其在嚴邊之道。移配絕島好矣。予曰。卿言是矣。俄者儒臣所奏。出擧條事分付。國榮曰。伏聞都提調入侍之命。　王大妃殿患候。有添加之症乎。予曰。諸般症候。比朝者別無加減。而欲更議湯劑。故有都提調入侍之命矣。國榮曰。六和湯今日連 進。而有動靜乎。予曰。二貼　進御後。別無動靜矣。予曰。都提調入侍。徐命善曰。伏聞 王大妃殿氣候。有欠安之節。症候加減何如。予曰。八夏以後。本症候膈氣頻發。水剌不善進御。故氣候長時不平矣。自日前暑候兼發。上氣之症。頭疼之候。有時苦劇。不勝焦悶矣。命善曰。膈氣之不平。自是本症候。不必深慮矣。予曰。六和湯進御後。別無動靜。更與醫官議定他劑好矣。命善曰。數三日連用六和湯。姑觀加減。更進他劑爲好元矣。國榮曰。六和湯自今日始用。豈望卽地着效乎。數日連爲進御。則自有動靜矣。予曰。卿等之言果是。連用六和湯好矣。
정조 2년 · 강
王大妃殿進御蔘木散。今姑停止。加減六和湯五貼。
정조 2년 · 강
命罪人吳孫興等。嚴刑得情。
정조 2년 · 목
因刑曹罪人吳孫興加刑啓稟。敎以。更加嚴刑。期於得情。又因李光默加刑啓稟。敎以。依前判付。除尋常各別嚴刑。期於得情。
정조 2년 · 목
國榮曰。　王大妃殿問安。夜來加減若何。予曰。諸般症候。與昨日一樣矣。國榮曰。六和湯連爲 進御乎。予曰。連爲 進御。而膈氣壅滯。不得善爲吞下。故一貼所煎。四五次 進御。實無着效之道。誠爲悶矣。國榮曰。食飮不得 吞下。則元氣恐有撕掇之慮。粟米飮 進御好矣。予曰。扶接元氣。莫如粟米飮。時時 進御無妨矣。
정조 2년 · 강
王大妃殿進御粟米飮三錢重。命自今日煎入。
정조 2년 · 목
敎曰。　王大妃殿患候有下敎事。藥房入診。○命善曰。　王大妃殿患候。夜間若何。予曰。昨夜則有添加之症矣。自今朝有小減之勢。而諸症兼發。苦歇無常。曷勝焦悶。命善曰。粟米飮連爲 進御乎。予曰。吞下甚難。故不得善進矣。命醫官吳道烱慶絢進前。予曰。　慈殿患候。昨年則或値氣弱之時。有寒縮之候矣。今年則非但此症之復發。元氣暴虛。膈滯轉劇。言語甚艱辛。湯劑一貼。三四次艱辛　進御。何以則少降氣逆之症乎。道烱曰。上氣之 症候。雖甚悶迫。諸般 症候。專是氣虛之致。一貼湯劑三四次分進。實無責效之道。今則粟米飮加人蔘錢數 進御。則可以補元矣。予曰。今日則朝者煎入粟米飮。尙未盡爲 進御。自明日加錢數煎入可也。
정조 2년 · 강
御熙政堂。行晝講。特進官李在協。同知事徐浩修。承旨李在學。玉堂李謙彬宋煥億。注書鄭東浚。記事官林錫喆金勉柱。宗臣鶴林君焴。武臣朴思儉。
정조 2년 · 강
改差禮賓參奉金基良。
정조 2년 · 목
吏曹。以基良受由過限。啓請改差也。
정조 2년 · 강
左議政鄭存謙箚陳母病乞免。賜批。
정조 2년 · 목
批以。箚中陳懇若此。其在體下之道。豈不斟量。而此時鼎席。豈可許免。予決無捨卿之理。卿其安心勿辭。俟少間視事焉。仍命遣史官傳諭。
정조 2년 · 목
敎曰。副提調持加減交濟湯入侍。○國榮曰。　王大妃殿患候。午間加減若何。予曰。俄者承 候。則諸般症情比朝者一樣。而吞下甚難故。一日所進粥飮極小。焦悶不可言。國榮曰。俄者煎入粟米飮。幾何 進御乎。予曰。纔進三分一矣。國榮曰。　症候若是彌留。而元氣漸次撕掇。實爲悶迫矣。予曰。提調直宿。姑觀一兩日爲之。醫官則先於本院直宿好矣。國榮曰。諸醫盡爲直宿乎。予曰。吳道烱慶絢徐命緯先爲直宿。注書持此標信。丹鳳門留門醫官入之事分付。敎曰。丹鳳門留門醫官入來後下鑰。
정조 2년 · 강
給春川府囕戶恤典。
정조 2년 · 목
江原監司李亨逵。以春川府良人吉初得等囕死馳啓。敎以令本道恤典擧行。
정조 2년 · 강
遣承旨。詣 明陵奉審。五陵亦爲奉審。
정조 2년 · 목
國榮曰。　王大妃殿患候。夜來加減若何。予曰。諸般 症候。比之昨日。少有變動。而尙無顯減。焦悶不可言。予曰。左相陳懇。雖甚矜悶。而此時鼎席。豈可輕許乎。國榮曰。大臣解免。事係不輕。不可許之。矣
정조 2년 · 목
敎曰。近日 慈候焦遑之中。又以揀擇之遲滯。大加煩慮。些少未備。有不可顧。卽爲進定之意分付。又敎曰。大臣禮堂漢城判尹持揀擇單子入侍。又敎曰。軍士房承旨與禮曹堂上入侍。又敎曰。戶房承旨與戶曹判書入侍。
정조 2년 · 강
命錢文二千兩木四同。戶兵曹參半八于 王大妃殿。
정조 2년 · 강
禮曹。以揀擇單子三十二張內。應八單子二十二張修正捧入啓。
정조 2년 · 강
召見大臣禮堂判尹戶判于誠正閣。領議政金尙喆。右議政徐命善。禮曹判書李景祜。參判徐浩修。參議李秉模。判尹金華鎭。戶曹判書具允鈺。
정조 2년 · 목
尙喆曰。　王大妃殿患候若何。予曰。一日之內。進退無常。甚爲焦迫矣。昨日湯劑及粟米飮 進御。蔘合爲八錢重。蔘劑如是連進。而少無動靜。　症候隨時隨變。尤益悶迫矣。今日之召卿等無他。　慈殿患憂中。每以揀擇日子之尙遠爲 敎。至以予難及見爲 敎。尤爲悶廹矣。尙喆等曰。　王大妃殿患憂之中。如是下 敎。且宗社大計。一日爲急。揀擇日子。進定宜矣。予曰。欲爲進定。則有可合日子乎。尙喆等曰。更問日官。則似必有之矣。予曰。然則卿等退去。更爲擇日以八也。予曰。新宮供上。當預爲磨鍊矣。卿意則欲何以爲之乎。允鈺曰。供上不可以結數爲之矣。限八百石。以結數所出。磨鍊輸送好矣。予曰。自戶惠廳。當參半爲之乎。允鈺曰然矣。予曰。一結當爲幾何磨鍊乎。允鈺曰。一結當以十三斗磨鍊矣。予曰。考見定例。參酌損益。善爲磨鍊也。敎曰。羊毛氊六浮。邊兒席三張。入于 王大妃殿。羊毛氊二十浮。邊兒席八張。入于 惠慶宮事。分付尙衣院。
정조 2년 · 강
命初揀擇。十五日爲之。
정조 2년 · 목
禮曹啓言。初揀擇吉日。更令推擇。則今六月十三日十五日大吉。十九日平吉云。以何日定行。而外方守令女子單子及年歲限內處女。及期上送之意。請撥馬行會。敎以。以十五日爲之。
정조 2년 · 목
敎曰。副提調持加減交濟湯入侍。○予曰。揀擇欲以涼後爲之矣。　王大妃殿患候中。以病勢如此。固不可遲滯爲敎。伏聞此 敎。轉益憂迫。　慈敎旣如此。則不可遲緩。故此月內擧行事。已議於大臣禮堂。而外方處子。恐有未及之慮矣。國榮曰。聞外方處子本不多。近邑略有之。當及期上來矣。國榮曰。　王大妃殿患候。午間若何。予曰。膈氣少降故。飮食吞下。與昨稍勝。而寒縮之候。一向無減是爲悶迫。國榮曰。粟米飮連爲 進御。則可以扶接元氣矣。予曰。今日連進二貼矣。國榮曰。揀擇日子。旣以十五日爲定。則嘉禮吉日。將於何間擇定乎。予曰。　慈殿旣有促 敎。亦於當月內擇吉好矣。國榮曰。然則凡諸擧行。似甚窘速。是爲可悶矣。予曰。設或有未備者。亦何妨乎。予曰。以此狀啓觀之。雨澤旣皆均適。而秋農庶有可望矣。國榮曰。雨晹若以時。則秋登可期矣。
정조 2년 · 강
召見奉審承旨金履素于誠正閣。
정조 2년 · 목
明陵奉審後入來也。
정조 2년 · 강
王大妃殿進御三錢重粟米飮煎入。三錢重加減六和湯。命更爲煎入。竹瀝一合。入于 王大妃殿。
정조 2년 · 목
國榮曰。　王大妃殿患候加減。夜來若何。予曰。與昨一樣矣。予曰。事變假注書馳詣 實錄廳。堂郞摘奸以來。予曰。昨日戶判入侍。已言之。而今番嘉禮。與大婚有異。別宮處所。不必定於大宮。諸宮家中。擇其稍廣處爲定好矣。國榮曰。然則處所預爲下敎然後。當爲修理矣。予曰。更爲商量下敎矣。
정조 2년 · 목
敎曰。以朝者 實錄廳摘奸觀之。堂郞多不進去。當此盛暑。雖難督飭。除非實病。着意爲之之意。申飭 實錄廳。其中堂上李普行。連日晝仕。可知其不得專一。總管之任許遞。使之着實擧行。
정조 2년 · 목
敎曰。副提調持加減交濟湯入侍。○國榮曰。　王大妃殿俄者煎入粟米飮。盡爲 進御乎。予曰。少進矣。國榮曰。連用蔘劑。故漸有減勢。極爲萬幸。予曰。別症候日漸有減。以此而漸至平復。則殊可幸也。予曰。　實錄廳俄者摘奸。則堂郞仕進極小。如此而 實錄之今當。豈有其期乎。國榮曰。近來則全不着實云矣。予曰。久未申飭。故如是稽忽。當更爲申飭矣。國榮曰。聞醫女所傳之言。則 王大妃殿患候。有少減之勢云。不勝慶幸。予曰。連進粟米飮及湯劑。故上氣之症少減。米飮吞下。稍勝於前。喜幸曷已。國榮曰。左相又陳辭箚。今方到院矣。予曰。其情私則雖萬萬切迫。鼎席不可暫曠。勢難輕許矣。國榮曰。鼎席之曠一。亦甚可悶矣。
정조 2년 · 목
予曰。新宮朔饍及供上。皆磨鍊乎。允鈺曰。已磨鍊以來矣。命入之。覽後還下。予曰。大體則好矣。而依貢物上下例。米錢自戶惠廳。分兩等春秋劃給。而惠廳則以錢劃送。戶曹則以米輸送似好矣。與惠堂商確爲之。
정조 2년 · 강
左議政鄭存謙箚陳情勢。更乞準許。賜批。
정조 2년 · 목
箚略曰。臣敢控懇迫之情。仰籲慈覆之天。及承批旨。終靳許免之音。賜類之仁。蓋未嘗不在於曲遂。而誠淺未能上格。此固臣之罪也。以孤露餘生。只與偏母相依爲命。臣母病日篤。而不能以至誠感天未遂終養之願。致有未及之悔。則將何以自立於具瞻之地。而國家亦何所取焉。亟許臣所請。俾申人子之至情。而不至得罪於仁孝之君子。是臣日夕之所泣禱者也。衷情所迫。日急一日。玆不得不仰首呼籲。乞賜準許。俾得安意救護。批以。卿箚又上。所懇愈切。卿之情詞。足令人感動。豈不欲體不。而方今鼎席。豈可曠一。卿須體予慇懃之意。勿復控辭。俟少間卽起視事。是所區區之望也。
정조 2년 · 목
國榮曰。　王大妃殿患候。夜來加減何如。予曰。漸有差減之勢矣。國榮曰。俄者入直醫官。以 王大妃殿湯劑事。有議定者矣。予曰。何者。國榮曰。本 症候雖少減。而暑症尙此彌留。六和湯三錢重人蔘調竹瀝 進御爲好云矣。予曰。予欲以此問議而未果矣。其言好矣。國榮曰。大臣箚批。例有遣史官傳諭之敎。而昨日左相批箚。無此下敎。故只令司錄傳之云。非但有違格例。殊欠待大臣之道矣。予曰。批下時。忘未傳敎。然則承旨何不微稟乎。國榮曰。史官傳諭。旣是特恩。故不敢取稟云矣。予曰。雖大於此者。職在惟允。固當警咳。而謂以特恩。終不提稟。殊涉未安矣。國榮曰。不善擧行矣。予曰。其在重大臣之道。該房承旨。不可無譴責矣。
정조 2년 · 강
王大妃殿進御三錢重粟米飮煎入三錢重加減六和湯。命更爲煎入。竹瀝一合。入于 王大妃殿。
정조 2년 · 강
遞承旨林蓍喆。
정조 2년 · 목
敎曰。昨以夜深。未及照察左相批。無遣史官之命矣。該房雖以史官傳諭。謂以特恩。不敢取稟云。而此則不然。微稟警咳。有何不可乎。其在重大臣之道。不可無警。同副承旨林蓍喆遞差。又敎曰。承旨前望單子入之。
정조 2년 · 강
命初揀擇十三日。再揀擇十五日爲之。
정조 2년 · 목
敎曰。予意則惟在於奉承 慈敎。而以十五日進定者亦此也。　慈殿患候之中。猶以遲延爲悶。見今欠寧之候。別無差效。此時 慈意不可不奉承。初揀擇。以禮曹草記初定十三日爲之。而再揀擇。以十五日爲之。令禮曹知悉。
정조 2년 · 강
御熙政堂。行晝講。知事黃景源。特進官金魯鎭。承旨金履素。玉堂鄭宇淳宋煥億。記事官鄭東浚林錫喆金勉柱。宗臣安昌君燝。武臣副護軍鄭宅漢
정조 2년 · 목
講論語。○景源曰。向來特進官抄啓之後。除老病外任應頉。則無故者不過六七人云。當此法講連開之時。極甚苟艱。宜有變通之道。待後日政。玉署長差出。不可不更爲加抄。故旣在經筵敢達矣。從之。
정조 2년 · 강
召見禮曹三堂上于誠正閣。判書李景祜。參判徐浩修。參議李秉模。
정조 2년 · 목
予曰。嘉禮時凡諸節目。皆已抄出乎。景祜曰。抄出持來矣。予曰。昨見嘉禮儀軌。則都監當先設於初揀擇之前。而又聞工判之言。則敎命當前期織出云。卿等速爲會同。書寫官及別工作。皆爲啓下宜矣。予曰。納采納幣習儀。似當爲之。而其餘習儀。竝除之無妨矣。嘉禮日子。何日爲吉云乎。景祜曰。閏六月初二日爲大吉云矣。予曰。明日次對卿等皆入來。與大臣會同爲好矣。景祜曰。當依此爲之矣。
정조 2년 · 강
還差 實錄郎廳金憙黃昇源林濟遠。加差宋煥億李謙彬李儒慶李殷模尹行元柳誼。
정조 2년 · 목
敎曰。副提調持加減交濟湯入侍。○予曰。俄者承候於 慈殿。今則前 症候漸減。湯飯時或 進御。不勝慶幸。國榮曰。此是人蔘之效矣。予曰然矣。間撤湯劑。故元氣日虛月弱。且當劇暑。兼發本 症候與暑症矣。近日連進粟米飮及湯劑。故有顯效。今後則人蔘不暫撤矣。國榮曰。平復後。以調理之劑。入人蔘連進好矣。予曰。當問於諸醫。預爲議定。國榮曰。揀擇日子。又爲進定。凡百擧行。尤當窘速矣。予曰。　慈敎以從速擧行爲 敎。故此時不可不奉承 慈意。又此進定。且此月內。旣行嘉禮。則揀擇進定然後。凡事不甚窘急矣。予曰。卽見平安道舊還蕩減狀啓。則以道內最久條分排蕩減云。京畿則以各邑最久條蕩減。何故而然也。國榮曰。關西則舊還比他道最小。故撮其一道中最久者擧行云矣。予曰。然則當初備局之分排。何其不均也。國榮曰。關西本是大道。故從優給之云矣。予曰。朝家澤民之政。固當一視。而何道之民。蕩減其五六年條。何道之民。不減其十餘年之還乎。備局分定。大是不審矣。
정조 2년 · 목
予曰。統禦營收議。幾何爲之云乎。國榮曰。姑未聞之矣。予曰。月前朝參時。特擧四目。誕告中外者。予意則實出於欲聞應旨之言。而尙無消息。誠可歎也。國榮曰。究厥所以。則職由乎殿下之求助。有所未盡而然也。予曰。卿言果是矣。予當自勉矣。
정조 2년 · 강
以洪檢爲承旨。前望也。
정조 2년 · 강
內調馬時內官以下施賞有差。
정조 2년 · 목
敎曰。內調馬時。柳葉箭一巡試射內官金德普。三中四分加資。又敎曰。內調馬時。柳葉箭一巡試射武藝別監朴枝萬。半熟馬帖一隻賜給。李珍說金昌謙金福龍朴仁德李虎寬黃壽海韓世英鄭道寬張平韓有春。弓人羅允福崔泰崙李光說。矢人閔哲祥閔德佑朴聖柱等處。各兒馬帖一隻賜給。
정조 2년 · 강
永禧殿第 五室奉安。命以二十五日定行。
정조 2년 · 목
禮曹啓言。 永禧殿第。五室奉安吉日推擇。則今閏六月十七日十九日二十五日二十六日。俱吉云。何日定行乎。敎以。以二十五日定行事。知悉。
정조 2년 · 목
敎曰。副提調特加減心腎湯入侍。○予曰。江原監司査啓中。前監司裨將之徵斂。幾至九百餘金。誠可駭然矣。時監司之裨將所捧。雖曰三十餘兩。而其所成册。亦甚夥然。裨將之弊。豈不可悶乎。國榮曰。裨將之不得其人。其害果大矣。予曰。統禦營事。諸議以爲何如云耶。國榮曰。領右相。所見少異云矣。予曰。卿意則以爲如何。國榮曰。故判書金鎭圭。疏論甚詳。臣無容更議。但未見本府形便。有不敢臆對矣。予曰。 永禧殿奉安。以二十五日爲定。其時則炎熱稍退耶。國榮曰。暑退則猶未可必矣。
정조 2년 · 목
予曰。予於前日。雖當盛暑。問 寢視膳。未嘗解衣休息。猶未知炎熱之苦矣。近年以來。則雖無事閒坐。殆不能堪耐於如此暑熱。此由於不能檢束之致。是甚歉歎也。國榮曰。此果殿下檢束之工。有少解於前日而然也。伏望於此等處。每加反省之道焉。予曰。騎士節目。有何消詳者乎。國榮曰。至於付職。則散政窠許閒散。都政則盡與騎士爲定矣。予曰。好矣。國榮曰。臺諫之日事違牌。有傷國體。似有變通之道矣。予曰。予意亦如此。故方欲下敎矣。國榮曰。各道放未放回啓。趁卽覈啓之意。申飭似好矣。予曰。此亦當下敎矣。
정조 2년 · 강
禮曹。以 永禧殿 影幀奉安時。告由祭吉日及問安使方物封裹日進定啓。
정조 2년 · 목
永禧殿第 五室 影幀奉安時。自第 一室至第 四室告由祭吉日。同月二十一日。問安使齎去方物封裹。今月二十一日進定。
정조 2년 · 강
領府事李溵上箚。請出疆前往省先壠。賜批許之。
정조 2년 · 강
永禧殿修改告由祭日。命兼行始役。
정조 2년 · 목
禮曹啓言。臣景祜與戶判具允鈺。進詣 永禧殿奉審。則窓戶塗紙。楹內外退地衣色渝。 閤門朱簾縇及給纓東道里乼破傷。當卽修改。修改則今閏六月二十一日。本 殿先告由祭。當爲兼行。 祝文撰出。始役吉時。同日卯時擧行。而所用雜物。磨鍊進排。趁卽修改事。請分付。允之。
정조 2년 · 강
召見輪對官及諸承旨于煕政堂。
정조 2년 · 목
予曰。諸承旨中。有公事房進前。予曰。一承旨來書傳敎。予曰。右承旨初入。進前書判付。予曰。趙時俊一體乎。洪履健再昨肅謝。意在避嫌而然乎。予曰。幷許遞也。予曰。禁府回啓。盡爲入來乎。承旨徐有防曰。全羅道未及入來矣。
정조 2년 · 강
遞大司憲趙時俊。大司諫李敬養。司諫李重馥。正言宋銓洪履健。掌令尹弼秉。持平李敬一李殷模。
정조 2년 · 목
因臺諫牌招啓辭。敎以。勢難强迫。幷改差。
정조 2년 · 목
國榮曰。淸暑六和湯依下敎煎待矣。予曰。湯劑入之。予進御。命讀統禦營收議。予曰。收議別無異同。而領相果爲持難矣。國榮曰。此言亦有意見矣。予曰。然矣。而不爲雷同於諸議。亦云可貴矣。予曰。左相之議。大體是矣。而金鍾秀所云。賊至津渡時。可逐。登岸後不可逐之說。誠是矣。國榮曰。此地豈可無船乎。予曰。卿言甚是矣。予曰。具善復收議。亦爲詳備。而文亦善作矣。國榮曰。熟知其形便。故其言甚詳矣。予曰。備邊司之當罷。前亦言之。而大抵政府坐起廢。而備邊司出後。百弊俱生。朝體亦由是而不嚴。雖不可倉卒革罷。終不可仍置矣。國榮曰。備局公事之唯有司堂上下位主張者。亦不成說矣。予曰。雖未革罷。只存堂上數人。使之主管。而至於政府坐起。則不可不復古矣。予曰。更當商量而爲之矣。
정조 2년 · 강
有政。吏曹參議李義翊。
정조 2년 · 목
以鄭好仁爲大司憲。吳載紹爲大司諫。洪彦喆爲司諫。申熤爲掌令。金翊休申應淵爲持平。洪文泳尹行元爲正言。李泰永爲副校理。金常行爲淸道郡守。
정조 2년 · 목
予曰。統禦營收議。原任大臣。胡不爲之云乎。國榮曰。似未有前例而然矣。予曰。原任亦是備局都提調。則何可不參於此等廟堂之議耶。國榮曰。自上下敎似好矣。予曰。李領府事留待。予曰。金善行之被謫已久。今番則放送無妨耶。國榮曰。沈履之之被謫。亦已經歲。宜有量移之道矣。予曰。予意亦如此矣。
정조 2년 · 강
召見領府事李溵于煕政堂。
정조 2년 · 목
予曰。卿又差使行以去。以左相不得去之故。他無可往之大臣。又使卿連年獨賢。日熱又如此。甚可念也。溵曰。今承下敎。感激惶恐。不知所達。予曰。掃墳處何在。溵曰。楊州地。而伏蒙恩暇。不勝感祝矣。敎曰。領府事掃墳時。澆奠床備給。溵曰。蒙此特敎。恩及幽明。尤不勝感泣矣。予曰。今番收議。原任何不爲之。溵曰。原任則未得爲之矣。予曰。過矣。原任亦備局都提調也。收議爲之。領敦寧處。亦傳此下敎可也。卿曾經留守乎。溵曰。留守則果曾經。而喬桐則未見矣。
정조 2년 · 강
召見承旨徐有防于誠正閣。
정조 2년 · 목
予曰。向來備局判付命書時。思猶凛然之猶字。以何字書之。至以之至字。以何字書之。島民之島字。以何字書之耶。有防曰。昭未紀憶。而猶字似以惟字書之。至字似直書。島字以都字似書之矣。予曰。出見判付。更爲改書可也。予曰。統制使下批事。果問於吏兵批。而有規式耶。有防曰。方招問吏兵批執吏。而未及知來矣。予曰。兩界監司。有下批之規。而統營北兵營平安兵營。何無此規。有防曰。三營本無此規。自備局直送下批。而不送兵批云矣。予曰。卽今備局。盡奪吏兵批之窠。而如此下批。不爲送付吏兵批甚不可矣。予曰。喬桐府使。水使例兼。而此則出付吏批。鏡城甕津例兼處。不付吏批。此亦可訝矣。有防曰。朝家官方。有此逕庭之端矣。予曰。承旨出去。吏兵批兼職。詳錄以奏。備局收議。亦爲受入。敎曰。訓鍊大將人侍。予曰。卿見江華。故召之。具善復曰。不但見江華。亦皆見海西矣。予曰。形便何如。善復曰。形便則圖形持來矣。善復展圖進曰。江都之東南。則三南船路。通于月串鎭燕尾亭前洋。達于京江。江都後洋。則兩西往來船。皆從此路。過喬桐而至于燕尾亭。達于京江。喬桐永宗。江華之左右翼。而江華。則西南水路之合襟處也。石島。殷栗地。而有大淸小淸卽元順帝謫所。而桑竹至今尙存矣。予曰。彼島無邊將乎。善復曰。無邊將矣。以唐船言之。隨東南風。入長連豊川。遇西南風。入江都後洋。而又有順義島。此則輸仁川海。而此海皆環於江都。然則江華之爲海路咽喉也明矣。予曰。卿言燕尾亭矣。觀地圖。則卿言宜矣。善復曰。燕尾亭果非空置之處。而上文秀將臺坐見。則四面如在目下。往來之船歷歷可數矣。予曰。領相言內。江華之藏船。不便於喬桐。然乎。善復曰。不然矣。江華近處。多藏船之所。非比喬桐矣。予曰。喬桐江華之兩處設置。專爲都城。而喬桐則偏在一隅。勢不得探察水路往來也。江華則果是四面水路之要衝。而緩急可以得力處也。善復曰。臣待罪訓局時。視吉祥牧場。轉上摩尼山摻星壇。周視四面。則諸島之星羅碁布者。專爲江華而設矣。予曰。江華水路。皆以燕尾亭往來京城耶。善復曰然矣。予曰。若設置江華。則物役幾入乎。多入則難矣。所造者。龜船戰船防船而巳乎。善復曰然矣。役以都城之民。使裝船於月串。左右防將皆助之。則有何物役之多入乎。設如領相言。喬桐不可棄云。則此鎭皆環於江都。亦不可等棄者矣。予曰。喬桐守之則已矣。水淺則防船不浮云。然乎。善復曰。水淺則船皆不浮矣。戊寅年御營水操時。別將千總領軍去矣。而行船極艱辛爲之云。月微島有行宮矣。予曰。行宮作於何時乎。善復曰。不知何時作焉。而行宮守直者在矣。予曰。行宮大歟。善復曰。不巨而藏置御用紙地而已矣。予曰。賊船若暗地投泊。則何以知之乎。善復曰。各鎭鎭將有之。寧有不知之慮乎。予曰。喬桐永宗。亦可謂天設矣。善復曰。爲輔車於江都。不可等棄處也。予曰。燕尾亭踰之。則直到京城乎。善復曰。燕尾亭可謂置鎭之所矣。予曰。賊何必不從陸路。而必從水路而入乎。喬桐爲防禦。則仁川亦何妨也。善復曰。喬桐設防禦。則加資一窠似縮。而仁川亦何妨於設防禦也。予曰。旣不獻議則已矣。旣皆收議則燕尾亭之守。卿言亦似有理矣。且喬桐則城郭頹圮。人民零星云。如欲設置。則江都移設。似便緊矣。予曰。領相云。諸道水軍。元無文宰管領之規云。此言果何如。善復曰。當審才不才而用之。何必一例行之乎。予曰。收議批答與傳敎。明日次對當頒示。姑爲留置也。
정조 2년 · 목
敎曰。次對明日來會。以十五日次對。進定事分付。
정조 2년 · 강
命統禦合設當否。原任大臣收議。
정조 2년 · 목
敎曰。原任大臣亦是備局都提調。凡干朝務。豈可不參聞與議。而今番統禦合設當否。不爲獻議。故俄於李領府事入侍時。有所下敎矣。原任大臣亦當收議。明日次對前。草記捧入事。分付備局。
정조 2년 · 강
命明日次對時。統制使張志恒同爲入侍。
정조 2년 · 강
原任大臣。以統禦合設收議啓。
정조 2년 · 목
領府事李溵。以爲臣嘗待罪江都略審其形便以江都之保障重地。固當管轄喬桐而喬桐是江都藩蔽。則亦不可輕視。若移統禦之號於江都則江都有統領之權。京畿水使。仍置喬桐則海防無疏虞之患。伏願更加博詢而處之焉。領敦寧鄭存謙。以爲論喬桐營統禦使之當爲移屬於江都者。皆曰。喬桐則處在一偏。兩西船路雖近。而三商船路。邈然不相關涉。江都則處在樞要。兩西三南之船。捨此而無他適之路。又曰。喬桐則戰船閣置陸地。便是無用之物。江都則浦潊曲曲回凹。多有藏船之所。於此利害便否。如分白黑云者。其說誠是也。玆事雖若大變通。而夷考其實。則名雖移易。事多仍舊。費不至多。而取辦於其中。此則有司之臣。講定節目。按而行之而已。俯詢之下。更無別見。伏惟廣咨而裁處焉。
정조 2년 · 목
敎曰。副提調持湯劑入侍。○予曰。俄者問江華形便於訓將。而皆能詳奏。可嘉也。國榮曰。訓將屢次往見。故詳知。而統禦營旣欲設置。則更使訓將。往看形便似好矣。予曰。予意亦如此矣。凡事非不欲有所更張。而亦多掣肘難諧。是可悶也。
정조 2년 · 강
判下關西湖南放未放回啓。
정조 2년 · 목
義禁府啓言。平安道全羅道放未放修啓册子。本府所管罪人仍秩未放秩。依啓聞施行。敎以。依回啓施行。渭原郡竄流罪人沈履之。屢經大霈量移。黑山島定配罪人李普溫。楸子島定配罪人尹弘烈等。旣已停啓之後。宜有參恕之道。竝出陸。
정조 2년 · 강
給扞城等邑囕戶恤典。
정조 2년 · 목
江原監司李亨逵。以扞城等邑安長守等囕死馳。啓。敎以。令本道恤典擧行
정조 2년 · 강
宗廟秋享時。省牲省器。命親臨磨鍊。
정조 2년 · 목
禮曹啓言。來七月初八日。 宗廟秋享大祭親行時。省牲省器。親臨磨鍊乎。敎以。依例磨鍊。
정조 2년 · 목
予曰。統禦營收議批答及守總兩營合設收議傳敎。昨夜書置。卿其見之。語意無未暢處乎。國榮曰。皆好矣。予曰。騎士節目消詳事。今日次對。當稟處乎。國榮曰。方欲與大臣將臣相議而稟定矣。予曰。禁衛軍拯濟事。江留狀啓入來矣。國榮曰。其在激勸之道。宜施重賞矣。予曰。當于大臣而爲之矣
정조 2년 · 강
命騎士節目添刪更啓。
정조 2년 · 목
右議政徐命善啓言。向者騎士節目之變通後。或有抑鬱之患。請更爲添刪定式。以爲導行。敎以。當初末副薦之不許屬於禁軍。而許屬於騎士者。誠以宣薦甚多。未暇及於此輩而然也。今聞相臣將臣所奏節目添刪者。可謂無弊。更爲啓下。以爲永久遵行之也。
정조 2년 · 강
命廟薦及例兼下批。一依吏曹例擧行。
정조 2년 · 목
兵曹判書李徽之啓言。吏曹則凡係廟薦之窠。受點後必皆單付下批。自兵批差出之職。若有例兼之屬於吏曹者。則亦爲區別單付。而至於本曹。則官方尤極疏虞。雖廟薦受點之窠。元無此例。其他例兼之當爲下批者。一例拋棄。而或有初不下批。直出敎旨者。事旣襲謬。政又乖格。不可不一番釐正。此後廟薦受點之窠。及其餘例兼之應爲單付下批者。請一依吏曹例擧行。從之。
정조 2년 · 목
領議政金尙喆啓言。八路百姓之冤號不已者。卽白地徵稅。從前査陳降屬之擧屢矣。湖南嶺南。連行此政。關北關東。姑未聞擧行之事。誠爲慨然。民國實政。莫大於此。爲先關飭諸道。春秋後著意擧行之事。分付未査陳諸道道臣處。請惕念奉行。從之。
정조 2년 · 목
領議政金尙喆啓言。仁川按覈御史林濟遠書啓末端。有違格式。自上有還給之命。而御史輒改其原啓措語。終致訟理立落之不能別白。有關後弊。御史林濟遠。施以削職之典。原書啓一依初本。改修啓下之意。請分付。從之。
정조 2년 · 강
命江華拯活人論賞。
정조 2년 · 목
敎曰。已聞禁將所奏。又見江留狀啓。十八人拯活。皆是的實。誠爲可嘉。劉額回稱名人。令該曹考例論賞。而拯活論賞。雖不可淆濫。而生活人命。旣是分明。昨年義州。亦有已例。依此論賞。以爲激勵之地。
정조 2년 · 강
命朝參四目籌劃之策。廟堂營閫陳聞。
정조 2년 · 목
敎曰。月前朝參也。特擧四目。誕告明廷。頒示中外。豈爲觀瞻而有是擧哉。誠以當一初之會。效訪落之義者也。凡所以制民產成人材話戎政裕財用之道。京外籌劃之地。豈無二三策之可以措諸用者。而何不指陳其一得之見乎。以此知委廟堂及營閫。苟有施設之策。矯捄之方。其各陳聞。
정조 2년 · 강
大司諫吳載紹避嫌乞遞。賜批。
정조 2년 · 목
避嫌略曰。臣以生疏之致。避嫌之際。句語疏漏。致勤聖敎。何敢仍冒於臺次乎。請命遞斥臣職。批以。所失尤細。勿辭。亦勿退待。
정조 2년 · 강
大司憲鄭好仁陳啓請承旨重推。賜批。
정조 2년 · 목
好仁啓言。臺啓事體至重。而昨日合辭。傳於辰時。政院無端稽滯。中牌已報之後。始乃入啓。事甚未安。請當該承旨從重推考。批以。該房固有不察之失。而稽滯之注書。亦不可無警矣。該房旣以軍士房。昨日終日入侍。宜有分揀之道。當該注書從重推考。
정조 2년 · 강
推兵曹判書李徽之。承旨徐有防。
정조 2년 · 목
因兵判李徽之廟薦窠下批擧條。敎以。此擧條乎。筵說乎。該房何不照檢以入乎。兵曹判書李徽之。兵房承旨徐有防。竝推考。此擧條還給。更卽修整以入。
정조 2년 · 강
召見承旨金思穆于誠正閣。
정조 2년 · 목
予曰。承旨出去。諸法司官員使之進來。各官任招致。卽爲分付。
정조 2년 · 강
禁各殿宮宮女宴樂之習。
정조 2년 · 목
敎曰。政自宮中始焉。日前臺臣之請禁酣歌也。欲以此下敎而未果矣。小民之舍飮集讌。或可諉之賁餙昇平。而至於玆事。予自在儲時。嘗所駭痛者。大抵名曰宮女。而挾妓張樂。多率掖隸官奴。稱以花柳。稱以船遊。絡繹道路。曾不顧忌。甚至有奪入宰相之江亭郊莊之事。而此外鄙䙝之事。所可道也。言亦醜也。苟有一分國法。豈至是乎。方當遏密之後。外間之遊衍。日益雜還云。則宮女之舊習。亦安保其必無乎。曾在八九年前。以宮女宴樂事。玉堂上箚論之。況今欲革舊習之時乎。爲先以此意分付。自法司嚴飭各殿各宮房宮女所管中官及宮任處。如是設禁之後。若以此等之事。復踵前習者。則雖一事半事之近似者。毋論職高尙宮侍女。隨現當遠地定配。亦令自出禁諸法司。另加廉察。現捉者卽其地拘囚。定配所押送後。草記事分付。作爲定式。以革陋習。以淸內庭。
정조 2년 · 강
召見承旨洪國榮于誠正閤。
정조 2년 · 목
予曰。近來遊衍之弊。聞甚狼籍。至有臺諫之請禁。而小民之當此遏密之餘。其所會飮燕集。不是異事。且禁之之際。必有爲弊閭巷之端。故不欲自上禁之。而至於宮女宮屬之稱以花柳。稱以船遊者。自前有之。今必狼藉。其在政自宮中始之義。不可不嚴禁。故俄者下敎矣。國榮曰。三司諸臣。方欲良明日伏閤云矣。予曰。何至於伏閤乎。國榮曰。期於得請云矣。予曰。齋戒日亦爲伏閤乎。國榮曰。伏閤體重。似不拘齋日矣。
정조 2년 · 강
遣承旨。詣 太廟永寧殿　景慕宮。奉審摘奸。
정조 2년 · 목
兼告由祭在明日也。
정조 2년 · 목
予曰。日熱如此。而三司之冒暑伏閤。豈不可悶乎。國榮曰。在三司之道。豈不爲此擧乎。予曰。予於此事。已諭其不忍允從之意。而事有緩急。此何必伏閤苦爭乎。國榮曰。其所負犯。實難容貸。則豈可緩於聲討乎。予曰。近日之熱。雖平居安坐。猶不可堪。況此閤外之暴陽。諸臣何以支過乎。事極可悶。何以則好耶。國榮曰。未允從之前。決無退去之理矣。予曰。政院問安。亦於宣政門外爲之。則宣政門便是閤門。使之伏閤於此門。則地處稍廣。似爲避暑之道耶。國榮曰。果勝於此閤門矣。予曰。然則使之伏閤於宣政門好矣。國榮曰。未蒙允從。則朝廷又將廷請。而上下相持。出場無期。誠甚可悶矣。予曰。予亦豈無所商量者。而至於一律。終有不忍者。誠悶誠悶矣。予曰。領相之病何如云乎。國榮曰。近患瘧病云矣。
정조 2년 · 강
三司合啓。請亟允臣等之請。賜批。大司憲鄭好仁。副提學吳載純。大司諫吳載紹。校理朴天衡李謙彬。副校理鄭宇淳李泰永。正言洪文泳尹行元。修撰黃昇源姜忱。副修撰宋煥億金憙。
정조 2년 · 목
合啓以爲。噫。此賊貫盈之劇逆。必誅乃已者。而三尺至嚴。豈可以私恩屈公法乎。夫國之所以爲國。以其有典刑也。人之所以爲人。以其有彝常也。 宗社之賊不誅。則典刑紊矣。君父之讎未復。則彝常壞矣。上下相持。拖延時月者。實非所以樹君綱而扶民彝之道也。玆敢相率伏閤。仰陳血懇。伏乞亟允臣等之請。批以。此豈上下相持者。而予之尙今不允。亦豈無商量乎。卿等此擧。可謂過矣。其止之。○再啓。以爲及承批旨。以予豈無商量爲敎。前後商量之敎。非止一再。而今又有此敎。臣等未知所商量者何事耶。嗚呼。天下之義理。不出乎此。則入于彼。今夫此賊之罪。亦不出誅與不誅二者之間。殿下若果以此賊有一分可生之道。則何不洞諭臣隣。以明其義理之不可誅耶。事在可否間然後。始合商量。而今此義理。初無可否之可言。則又何商量之有哉。臣等之合啓。不知爲幾百遭矣。殿下之靳持。亦已爲三年餘矣。伏乞快允臣等之請焉。批以。噫。尙今相持者。豈爲鄭妻爲一分顧藉之意哉。卿等每以予以私掩公爲言。當一諭於卿等矣。嗚呼。 先大王之於此鍾愛。實從古罕比。蓋以止慈之情。轉至于此。而以耳目所覩記言之。其若保如傷之 聖恩。迥出尋常。若欲爭說。還恐爲果於　聖德。固不敢以某事某事爲慈愛之端爲言。而大體則然矣。自予御極以後。凡係惡送之此等處。黽勉斷法。不敢饒貸。而獨於此若隱忍者。實以欲詳言。則恐累 先王之德。欲置辟。則恐傷 先王之意也。非謂渠罪有一毫可恕而然也。君臣猶父子。宮府各一體。卿等倘恐念及於予之所以難處者。則其必有思得者矣。且元惡之厚賊。旣已伏法。而 先王之愛。不可比於犬馬萬萬者乎。是以終靳一允字。卽無他也。此所以商量爲敎者也。明日卽 眞殿茶禮。而卿等又若是伏閤。必焉靡定。但覺怵汗也。○口敎曰。事有緩急。何必侵夜爲之耶。雖明日爲之。豈非爲伏閤乎。皆退去。
정조 2년 · 강
領議政金尙喆箚陳病狀。乞遞 宗廟都提調。賜批。
정조 2년 · 목
批以。聞卿有美疴。殊切悶慮。本署都提擧之任。方欲許副。卿其安心勿辭。蓋加養攝。遄臻勿藥。是所望也。仍命遣史官傳諭。
정조 2년 · 강
判下備局諸道放未放回啓。
정조 2년 · 목
備邊備啓言。本司所管咸鏡道江原道慶尙道全羅道平安道定配罪人仍秩。依啓聞竝施行。竝允之。
정조 2년 · 강
革罷諸道放未放啓本備局回啓之規。
정조 2년 · 목
敎曰。諸道之放未放啓本。每於禁府刑曹覆啓後。又自備局回啓。非爲恒典。極可謂不成體段者也。凡係大小刑配。大臣無不與知。則胡獨於以大臣擧條。而本司關文發配者。屬之備局罪人。自備局稟處其可放與否乎。然則兵曹充軍罪人。兵曹何不覆啓乎。苟如是。禁府刑曹所關罪人。自本司一體回啓。則猶勝分屬之駭怪也。爲先自今革罷放未放啓本。本司回啓之規。自發配時。分付禁府刑曹中所掌衙門。使之發關。而令前已自本司發關者。亦令該府該曹中稟處。此後依此定式施行。噫。此雖少事。朝廷之不尊。官方之紊亂。胡至於此甚乎。
정조 2년 · 목
予曰。俄者伏閤再啓之批。略諭予意。三司之臣。庶可以諒予難處之心乎。國榮曰。執法之地。豈可以此退去乎。予曰。伏閤何必達夜爲之乎。晝則伏閤。夜則退去。亦似不妨矣。討逆亦有緩急之別。若有時急安危之慮。則固當晝夜伏閤。而此則根柢窩窟。旣已鋤治。此不過斷頭祛尾之一女子也。何必急急若危機禍階之迫在呼吸者耶。且 眞殿茶禮在明。而三司達夜守閤。心焉怵惕。不能自定矣。國榮曰。討逆之不可少緩。三司之言亦是矣。予曰。玉堂中 實錄郞廳。亦皆入來乎。國榮曰。時任玉堂。一竝入參矣。予曰。開城府殺獄査啓。多有可疑之端。而留守之論決。似涉疏率矣。國榮曰。留守必有所見而然矣。予曰。諸道放未放啓本之禁府刑曹覆啓後。又自備局回啓者。誠不成體段。故俄者下敎。而此雖少事。亦可見朝廷之不尊。官方之紊亂矣。國榮曰。下敎果好矣。
정조 2년 · 강
遣承旨。詣受 香所。奉審摘奸。
정조 2년 · 목
總府。以副總管具以謙。禁軍兵等中日試放出去啓。敎以。日熱如此安徐。
정조 2년 · 목
予曰。三司之臣。守閤經夜。必甚不便。未能安寢矣。國榮曰。聖心安得不然乎。予曰。昨夜屢命退去。而終不退去。伏閤之古例。豈如是乎。以仁域時事言之。屢月伏閤後得請。則晝夜守閤之理乎。國榮曰。近規則無退去之例云矣。予曰。日熱漸劇。諸臣必有病者。誠可悶念。國榮曰。自上勉從之外。無他道矣。予曰。予自三司伏閤之後。未嘗揮扇避陽。卿亦庶可以諒予心矣。大抵此事。百爾思之。終不可允許。而他無善處之道。是甚悶惱矣。國榮曰。允從諸臣之請。實爲善處之道矣。
정조 2년 · 강
三司合啓請更加三思。賜批。大司憲鄭好仁。副提學吳載純。大司諫吳載紹校理朴天衡李謙彬。副校理鄭宇淳李泰永。正言洪文泳尹行元。修撰黃昇源姜忱。副修撰宋煥億金憙。
정조 2년 · 목
合啓。以爲臣等伏閤之擧。豈欲爲應文而然哉。誠以 宗社之賊。不可不誅。君父之讎。不可不討。有進無退。得請乃已者。亶出於苦必血忱。而殿下待以文具。月高捧入之啓。向夕而始下。批旨不過不允二字而已。凶逆之置辟。由是而漸緩。臣等抑鬱。當如何哉。伏乞更加三思。亟允臣等之請。批以。豈以予文具而謂乎。不允。
정조 2년 · 목
予曰。三司今日。又不退去。連爲啓辭。到今實無可答之語矣。國榮曰。苦爭不已者。實出於一國共公之論矣。予曰。予亦不得已而然矣。予曰。宗親府有司堂上。非特敎而以庶宗擬入者。豈不可怪乎。近來宗班之零替。無可言矣。而惟有 仁廟朝子孫。尙多未及成長者云矣。國榮曰。鶴城君。以有司堂上擬望事。今方待罪於直房云矣。予曰。使之退去好矣。
정조 2년 · 강
給昌城邑渰囕戶恤典。
정조 2년 · 목
平安監司具㢞。以昌城等邑軍官姜成彬女等渰死馳啓。慶尙監司李性源。以梁山郡私婢以德等虎囕馳啓。幷敎以。令本道恤典擧行。
정조 2년 · 목
予曰。三司伏閤。已至三日耶。三司終不退去。而萬無好樣道理。惟有一事可商量者。若以次律。出置於海島。則旣不害爲伸法。亦可以全恩。未知卿意則何如。國榮曰。三司之臣。決無奉承之理矣。予曰。此不過只貸一縷而已。諸臣何必爭執乎。國榮曰。下詢大臣三司而爲之。似好矣。國榮曰。射講雖是勸課之政。而隆冬盛暑。則有難盡數爲之。減其半次似好矣。予曰。然則隆冬盛暑。使之安徐。亦何妨耶。予曰。守總合設事收議。何如云耶。國榮曰。此事似無異議矣。予曰。古之五衛之制。名雖五衛。將則一也。而至於五營之制。則各有一將。是五軍也。天子之國。不過三軍。則五營之制。固已太過矣。予曰。宮家築堰等事。能無弊端乎。國榮曰。宮家之受出啓下文書。貽弊於百姓者。誠極可悶。勿論與宮家。一幷防禁。似好矣。予曰。軍門屯田則不可革罷耶。國榮曰。守總兩營。則以屯田接濟軍兵。恐不可革罷矣。
정조 2년 · 강
三司合啓。請副臣等之望。賜批。大司憲鄭好仁。副提學吳載純。大司諫吳載紹。校理朴天衡李謙彬。副校理鄭宇淳李泰永。正言洪文泳尹行元。修撰黃昇源羌忱。副修撰宋煥億金憙。